tartuNLP/wikipedia-smugri-20251201 huggingface dataset:
Lamenu keel

Lamenu keel on Austroneesia hõimkonda Põhja ja Kesk-Vanuatu keelte rühma kuuluv keel, mida kõneldakse Vanuatus Epi saare põhjaosas ja Lameni saarel. Kõnelejate arv oli 2001. aastal ligikaudu 850.
Miss Grand International

Miss Grand International on iga-aastane iludusvõistlus. Esimene konkurss toimus 2013. aastal Tais, võistluse korraldajaks Miss Grand International Organization; ja võitis Miss Puerto Rico "Janelee Chaparro".
Virintai

Virintai on järv Leedus Molėtai rajoonis. Järv asub Toliejaist kaks kilomeetrit loodes ja kuulub Nemunase vesikonda. Järve kaldad on enamasti kõrged, läänekallas on madal ja soostunud. Järves idaosas on üks metsane saar pindalaga 0,77 ha, ka lääneosas on üks madalama veeseisuga tekkiv saar. Väljavooluks on Virinta jõgi. Väljavoolul on pais.
Järve kallastel asuvad Verbiškėse, Valančiai, Babilninkai, Čiulėnai, Juodėnai, Kabeliai, Sližiškiai, Šaltupyse, Padumblė, Drąsėnai ja Kumelynė külad. Virintai edelakaldal asub Sližiškiai linnamägi. Järve ääres asub Vilniuse Ülikooli puhkebaas.
Kaldajoone pikkus on 17,55 kilomeetrit. Lõunakallas on metsane, ülejäänud kallastel asuvad valdavalt niidud ja põllud. Sügavaim koht asub järve keskel.
Virinta

Virinta on jõgi Leedus, Šventoji jõe vasakpoolne lisajõgi. Jõgi algab Virintai järvest ja voolab Leedu idaosas läbi Molėtai ja Anykščiai rajooni. Šventoji jõkke suubub Virinta Vetygala külas.
Jõe pikkus on 68 km ja valgla on 566 km². Jõe lang on 1,48 sentimeetrit kilomeetri kohta. Jõesäng on looklev. Suurim mõõdetud vooluhulk on 94,4 m³/s. Aastasest vooluhulgast 46% langeb kevadise suurvee ajale, suvele 14%, sügisele 16% ja talvele 22%.
Jõe ülemjooksul asub Svobiškise hüdroelektrijaam võimsusega 22 kW. Paisjärve pindala on 6,57 hektarit.
Alantast allavoolu voolab Virinta läbi Virinta hüdrograafilise kaitseala, jõe suue jääb Anykščiai regionaalparki. Suurim asula jõe ääres on Alanta, teine tähtsam asula Virinta kaldal on Kurkliai.
Jõe nimi võib tuleneda sõnast "virti", mis tähistab äri, kauplemist, või siis pärineda iidsematest indoeuroopa tüvedest "*u̯er-, u̯or-, u̯r̥-", mis tähistavad vett, vihma, jõge.
Siesartise järv

Siesartise järv on järv Leedus Molėtai rajoonis. Järv asub Molėtaist kaks ja pool kilomeetrit idas ning kuulub Nemunase vesikonda. Järve kaldad on enamasti kõrged, loodekallas on madal ja soostunud. Järves on kuus metsaga kaetud saart. Suurim neist on Birutė saar pindalaga 27,5 ha, millel kasvab Birutė mets. Kazėla saare pindala on 1,41 ha, Tetervinka saarel aga 0,06 ha, lisaks on järves veel kolm nimetut saart pindaladega 1,9 ha, 1,36 ha ja 0,22 ha. Väljavooluks on Siesartise jõgi. Aastal 1976 paisutati järve ja tõsteti selle veetaset 30 cm võrra.
Järve kallastel asuvad Juodiškėse, Cezariškiai, Juodakampise, Juočiai, Kamužė, Šniūrai, Bučeliškė, Kirneilė, Golba, Šeikiškė ja Kanapelka külad.
Kaldajoone pikkus on 27,5 kilomeetrit. Järve ümbruskond on metsane.
Järve nimi Siesartis tuleneb unarsõnast "sroventi" (analoogne vaste sanskriti keeles on "sisarti", mis tähistab sängi, voolamist).
Siesartis

Siesartis on jõgi Leedus, Šventoji jõe vasakpoolne lisajõgi. Jõgi algab Siesartise järvest ning voolab Leedu idaosas läbi Molėtai ja Ukmergė rajooni. Šventoji jõkke suubub Virinta Vidiškiai külas.
Jõe pikkus on 64 km ja valgla on 616 km². Aastasest vooluhulgast 57% langeb kevadise suurvee ajale, suvele 15%, sügisele 13% ja talvele 15%.
Jõgi läbib Pastovėlise järve. Suuremad asulad jõe ääres on Videniškiai, Lyduokiai ja Želva.
Jõe nimi Siesartis tuleneb unarsõnast "sroventi" (analoogne vaste sanskriti keeles on "sisarti", mis tähistab sängi, voolamist).
Lubniewice

Lubniewice (saksa "Königswalde") on linn Poolas Lubuszi vojevoodkonnas Sulęcini maakonnas, Lubniewice valla halduskeskus. Lubniewice asub Gorzów Wielkopolskist umbes 25 km lõunas.
Lubniewicet on esmamainitud 1322. aastal. Linnaõigused sai 1808. aastal, kuid kaotas need 1945. aastal. Linnaõigused sai Lubniewice tagasi 1994. aastal. Kuni 1945. aastani oli linn Saksamaa koosseisus.
Poliitiline korruptsioon

Poliitiline korruptsioon on poliitilise mandaadi kasutamine isiklike või kildkondlike huvide realiseerimiseks viisil, mis on vastuolus avalike huvidega ning neid kahjustav.
Olemus.
Poliitilist korruptsiooni nimetatakse tinglikult suureks korruptsiooniks (inglise keeles on kasutusel ka väljend "corruption by greed") eelkõige selle mõju ulatuse ning tagajärgede tõsiduse tõttu. Poliitilisel korruptsioonil on mitmeid avaldumisvorme ja seda tuleb vaadelda kui terviklikku kompleksi. Tegemist on erinevate korruptsioonivormide keerulise võrgustiku ning ühtepõimumisega, mis muudab poliitilise korruptsiooni hoomamise ja ohjeldamise tihtipeale keeruliseks ning raskendab ka poliitilise korruptsiooni täpset määratlemist ja äratundmist. 
Poliitiline korruptsioon on reeglina hästi peidetud ning hõlmab nähtusi erakondade varjatud rahastamisest kuni onupojapoliitikani kõrgete riiklike ametikohtade jagamisel. Poliitiline korruptsioon on tihedalt seotud ärimaailma ja erasektoriga, kuna reeglina motiveerib tegutsejaid poliitilisele korruptsioonile just erasektoris ringlev raha ja selle isiklikuks või erakondlikuks otstarbeks kasutamise soov.
Tulenevad riskid.
Poliitiline korruptsioon on korruptsioonivormidest üks ohtlikumaid, kuna poliitilisel korruptsioonil on kalduvus levida teistesse valdkondadesse ning poliitiline korruptsioon loob soodsad tingimused ka nii-öelda väikese korruptsiooni (inglise keeles "corruption by need") tekkeks või süvenemiseks.
Kubemetäi

Kubemetäi ("Pthirus pubis") on täiliste alamseltsi kuuluv putukaliik, mis elab inimeste karvades, eriti kubemekarvades.
Kubemetäi on 1,5–2 millimeetri pikkune. 
Kubemetäid kanduvad inimeselt inimesele kehalise kontakti, seksuaalkontakti ja riiete kaudu.
Emane kubemetäi muneb keskmiselt kolm muna päevas. Munad hauduvad 6–8 päeva.
Danske Banki rahapesuskandaal

Danske Banki rahapesuskandaal tekkis aastatel 2017–2018, kui ilmnes, et 200 miljardi euro väärtuses kahtlasi tehinguid voolasid Eestist, Venemaalt, Lätist ja muudest allikatest Taanis baseeruva Danske Banki Eesti filiaali kaudu aastatel 2007–2015. Seda on kirjeldatud kui kõigi aegade suurimat rahapesu skandaali Euroopas ja võib-olla suurimat kogu maailma ajaloos.
Skandaal hõlmas sissetulevaid rahalisi vahendeid Eestist (23%), Venemaalt (23%), Lätist (12%), Küproselt (9%), Suurbritanniast (4%) ja teistest riikidest (30%, enam kui 150 riigist, millest igaüks moodustab väiksema osa kui Suurbritannia). Väljaminevad rahalised vahendid jaotati Eesti (15%), Läti (14%), Hiina (7%), Šveitsi (6%), Türgi (6%) ja teiste riikide (52%) vahel.
Danske Bank võttis süü omaks ja tasus kokkuleppe raames kaks miljardit dollarit trahvi. USA nõudis pangalt sisse 1,4 miljardit, Taani 0,6 miljandit ja Eestile lubati 50 miljonit dollarit.
Investorid kaebasid skandaali tõttu kohtusse ka Thomas Borgeni, kes oli panga tegevjuht aastail 2013–2018, kuid ta mõisteti Taani kohtus õigeks. 2024. aasta veebruaris mõistis Taani kohus kaks inimest (Irene Ellert ja Arunas Masenas) vangi eriti raske iseloomuga rahapesu eest.
Finantsjärelevalve.
Danske Bank, mille peakontor asub Kopenhaagenis, on Taani suurim pank. Tegevuseks kasutati panga filiaali Eestis, mille Danske Bank soetas 2007. aastal ühinemise käigus Soome Sampo Pangaga. See oli nii Taani Finantsjärelevalve Ameti (peakontori asukoha tõttu) kui ka Eesti Finantsinspektsiooni (filiaali asukoha tõttu) järelevalve all. Eesti finantsinspektsioon viis 2014. aastal Danske Banki filiaalis läbi kohapealse kontrolli ja kohustas panka lõpetama mitteresidentidega seotud äritegevuse oma ettekirjutustes aastatel 2014 ja 2015. 
Hiljem on Taani Finantsjärelevalveamet ja Eesti Finantsinspektsioon teineteist puudujääkides süüdistanud. 
Taani ja Eesti järelevalveasutused andsid hiljem välja ühise pressiteate juhtumiga seotud koostöö ja teabe jagamise kohta. Väidetavalt kritiseeriti mõlemat eelnõus, mille koostas Euroopa Pangandusjärelevalve Asutus, mis korraldab pangaduse järelevalvet Euroopa Liidus, ning mida kontrollivad ELi liikmesriikide riiklikud finantsjärelevalveasutused. Euroopa Pangandusjärelevalve (EBA) otsustas 2019. aasta 16. aprillil toimunud hääletusel, et Eesti ja Taani finantsinspektsioonid ei rikkunud aastatel 2007-2014 Danske Banki üle järelevalvet tehes Euroopa Liidu õigust. EPA lõpetas aga 18. veebruaril algatatud uurimise varakult ega avaldanud leide – otsus, mis ise põhjustas kriitikat.
Eesti Finantsinspektsioon keelas Danske Banki filiaali tegutsemise Eestis oma ettekirjutusega 19. veebruaril 2020.
Neumünsteri klooster

Neumünsteri klooster (letseburgi keeles "Abtei Neimënster", prantsuse keeles "Abbaye de Neumünster") on avalik kohtumispaik, kultuurikeskus ja endine benediktlaste klooster Luxembourgis.
Krystian Kuźmicz

Krystian Kuźmicz (sündinud 8. jaanuaril 1987 Varssavis) on poola maletaja, rahvusvaheline meister (2007). 
Kuźmicz võitis Poola noorte meistrivõistlustel 2003. aastal hõbemedali U16- ja 2004. aastal pronksmedali U18-vanuseastmes. 2004. aastal jagas ta esikohta rahvusvahelisel turniiril Balatonlelles (Somogyi komitaadis). 
Esimese suurmeistri normi täitis Kuźmicz 2011. aastal, teise 2012. aastal (saades Poola meistrivõistlustel 9. koha) ja kolmanda normi 2014. aastal (tuli Friso Nijboeri järel teiseks BDO turniiril Haarlemis). 
2018. aastal Lanzarotel peetud rahvusvahelisel turniiril tuli Kuźmicz Bartłomiej Heberla järel teiseks.
Sutta Piṭaka

Sutta Piṭaka (paali keeles ‘õpetuste korv’) on paalikeelse Tipiṭaka kaanoni teine osa, mis koosneb viiest suurest kogumikust ehk "nikaajast" (sanskriti ja paali keeles "nikāya", ‘kogumik’, mahajaanas 'aagama'), mis sisaldavad kokku ligi 10 000 teksti, mida peetakse Buddha sõnaks.
Sutta Piṭaka (sanskritipäraselt "Sūtrapiṭaka") jaotub "nikaajadeks" ehk "aagamateks" järgmiselt:
Constantin Lupulescu

Constantin Lupulescu (sündinud 25. märtsil 1984 Bufteas Ilfovi maakonnas) on rumeenia maletaja, rahvusvaheline suurmeister (2006). 
Lupulescu sai suurmeistriks 22-aastaselt 2006. aastal. Kolm aastat varem oli ta FIDE-lt saanud rahvusvahelise meistri nimetuse. Ta on viiekordne Rumeenia malemeister (2007, 2010, 2011, 2013, 2015). 
2013. aastal Legnicas peetud Euroopa meistrivõistlustel jagas ta 1.–10. kohta (lisapartiide põhjal jäi viiendaks). Ta võitis 2019. aastal Reykjavík Openi, edestades teiseks jäänud Alireza Firouzjat.
Lupulescu on mänginud maailma karikaturniiril (2009, 2011, 2013, 2015, 2019). Kõigil kordadel sai ta kaotuse esimeses ringis. Ta kaotas avaringis 2011. aastal Hantõ-Mansiiskis Daniel Fridmanile, 2013. aastal Tromsøs Krishnan Sasikiranile, 2015. aastal Bakuus Igor Lõssõile ja 2019. aastal Hantõ-Mansiiskis Igors Kovaļenkole.
Ta on mänginud Rumeenia võistkonna koosseisus kuuel maleolümpial (2004, 2008, 2012–2018).
Michał Matuszewski

Michał Matuszewski (sündinud 6. jaanuaril 1993) on poola maletaja, rahvusvaheline suurmeister (2019). 
Matuszewski sai 2005. aastal Belfortis noorte maailmameistrivõistlustel U12-vanuseastmes 16. koha. Ta võitis 2009. aastal Poola noorte meistrivõistlustel U16-vanuseastmes hõbemedali. 
2015. aastal sai ta Poznańis peetud Poola meistrivõistlustel 12. koha. 
Suurmeistriks sai Matuszewski 26-aastaselt 2019. aastal. Kuus aastat varem oli ta saanud FIDE-lt rahvusvahelise meistri nimetuse.
Dīgha-nikāya

Dīgha-nikāya (paali keeles ‘pikkade õpetussõnade kogu’), lühendatult DN, on theravaada traditsioonis paalikeelse kaanoni ehk Tipitaka alajaotuse "Sutta Piṭaka" esimene osa. Sarvastivaada traditsiooni sanskritikeelses kaanonis vastab see suures osas "Dīrgha-āgama"’le. Viimane on tänapäeval säilinud ainult hiinakeelses tõlkes.
"Dīgha-nikāya" sisaldab 34 mahukat suutrat, mis on koondatud kolme alajaotusse:
"Dīgha-nikāya"'sse kuuluvad mitmed hästi tuntud suutrad.
«Suures põhjuste suutras» (paali keeles "Mahānidāna-sutta") käsitletakse sõltuvuslikku tekkimist.
«Suures meelespidamise suutras» ("Mahāsatipaṭṭhāna-sutta", DN 22) antakse juhiseid selle kohta, kuidas tuleb jälgida ja keskendada meelt, et ületada kannatust. 
«Brahmavõrgu suutras» ("Brahmajāla-sutta") käsitletakse kriitiliselt teisi tollaseid India õpetusi ja teooriaid.
«Suur parinirvaanasuutra» ("Mahāparinibbāṇa Sutta", DN 16) kirjeldab Šākjamuni viimaseid elukuid, sel ajal antud õpetusi ja tema vaibumist parinirvaanasse.
Antόnios Pavlídis

Antόnios Pavlídis (kreeka keeles Αντώνιος Παυλίδης ; sündinud 1. aprillil 1993) on kreeka maletaja, rahvusvaheline suurmeister (2014). 
Pavlídis sai suurmeistriks 21-aastaselt 2014. aastal. Neli aastat varem oli ta FIDE-lt saanud rahvusvahelise meistri nimetuse. 
Ta on kolmekordne Kreeka malemeister (2011, 2012, 2017). 
2018. aastal mängis Pavlídis Kreeka võistkonna koosseisus Bathumis peetud maleolümpial.
Majjhima-nikāya

Majjhima-nikāya (paali keeles ‘keskmiste õpetussõnade kogu’), lühendatult MN, on theravaada traditsioonis paali kaanonisse ehk Tipitakasse kuuluva Sutta Piṭaka teine kogumik, vastab sanskritikeelsele "Madhyama-āgama"’le.
"Majjhima-nikāya" sisaldab 152 suutrat, mis on jaotatud kolme ossa, esimeses kahes on 50 ja kolmandas 52 teksti. Iga osa on omakorda jaotatud viieks tsükliks, igaühes 10 (kolmanda osa viimases 12) suutrat.
"Majjhima-nikāya" tekstid on lühemad kui "Dīgha-nikāya" suutrad, kuid temaatiliselt mitmekesisemad, käsitledes peaaegu kõiki Buddha õpetuse olulisi valdkondi. Paljud "Majjhima-nikāya "tekstid paistavad silma filosoofilise mõtte sügavuse poolest. Sellesse kogusse kuuluvad sisekaemuslike meditatsioonitehnikate, satipatthana ja anapanasati aluseks olevad "Satipaṭṭhāna-sutta" ("Meelespidamise sutta“, MN 10) ja "Ānāpānasati Sutta" ("Hingamise teadvustamise sutta", MN 118), Anupada Sutta (MN 111) jmt meditatsioonipraktikaid käsitlevad õpetused.
Rameshbabu Praggnanandhaa

Rameshbabu Praggnanandhaa, ka R. Praggnanandha (tamili keeles ரமேசுபாபு பிரக்ஞானந்தா; sündinud 10. augustil 2005 Chennais) on India maletaja, rahvusvaheline suurmeister (2018). 
Praggnanandhaa tuli 2015. aastal Pórto Karráses noorte maailmameistriks U10-vanuseastmes. 2017. aastal sai ta Tarvisios juunioride maailmameistrivõistlustel neljanda koha. 
Suurmeistriks sai ta 13-aastaselt 2018. aastal. Kaks aastat varem oli ta FIDE-lt saanud rahvusvahelise meistri nimetuse. 
Jaanuaris 2019 mängis Praggnanandhaa Wijk aan Zees Tata Steeli maleturniiril (14. kategooria), kus sai 14 osavõtja seas 11. koha.
Pretendentide turniir.
2023. aasta maailma karikaturniiril tuli ta Magnus Carlseni järel teiseks ja kvalifitseerus MM-võistluste tiitlipretendentide turniirile. Aprillis 2024 Torontos peetud pretendentide turniiril jäi viiendaks (võitis Dommaraju Gukesh).
Isiklikku.
Tema õde on naiste malesuurmeister Vaishali Rameshbabu.
Igors Rausis

 Igors Rausis (sünninimi Igor Kondõlev, 2020. aastast Isa Kasimi; 7. aprill 1961 Kommunarsk Luhanski oblast – 28. märts 2024) oli Läti ja Tšehhi maletaja ja maletreener, rahvusvaheline meister (1990). 
Rausis asus 1984. aastal elama Lätti. Suurmeistriks sai ta 31-aastaselt 1992. aastal. Kaks aastat varem oli ta FIDE-lt saanud rahvusvahelise meistri nimetuse. 1995. aastal tuli ta Läti malemeistriks. 
Kuni 2003. aastani esindas Rausis rahvusvahelistel malevõistlustel Lätit ja aastatel 2003–2007 Bangladeshi. Alates 2007. aastast esindas ta Tšehhit. Rausis on mänginud Läti võistkonna koosseisus kolmel maleolümpial (1996, 1998, 2002). 
Rausis oli abielus naiste malesuurmeistri Olita Rausega. 
Ta tegutses ka maletreenerina Lätis, Saksamaal, Prantsusmaal, Egiptuses, Bangladeshis, Araabia Ühendemiraatides, Iraanis, Tuneesias ja Alžeerias. 2018. aastal sai ta FIDE-lt FIDE treeneri nimetuse.
Suurmeistri nimetuse äravõtmine.
Juulis 2019 jäi Rausis Prantsusmaal toimunud turniiril vahele pettusega (spikerdamisega). Vahelekukkumise järel otsustas Rausis tippspordist loobuda. Sama aasta detsembris määras FIDE eetikakomisjon talle kuueaastase võistluskeelu, mis on maleajaloo pikim. Eelmine pikim võistluskeeld oli kolm aastat (määrati Gaioz Nigalidzele). Ühtlasi jäeti Rausis ilma suurmeistri nimetusest, mida ta omas alates 1992. aastast.
Saṃyutta-nikāya

Saṃyutta-nikāya (paali keeles ‘ühendatud õpetussõnade kogu’), ka "rühmade kogumik", lühendatult SN, on theravaada traditsioonis paali kaanonisse ehk Tipitakasse kuuluva Sutta Piṭaka kolmas kogumik, milles sisaldub ligi 3000 suutrat. Koosneb 56 peatükist ning jaguneb viieks rühmaks. 
"Saṃyutta-nikāya" vastab sanskritikeelsele "Samyukta-āgama"´le, mis pole aga säilinud.
Héctor Rossetto

Héctor Decio Rossetto (8. september 1922 Bahía Blanca – 23. jaanuar 2009 Buenos Aires) oli Argentina maletaja, rahvusvaheline suurmeister (1960). 
Rossetto sai FIDE-lt rahvusvahelise meistri nimetuse samal aastal, kui nimetus kehtestati (1950). Suurmeistriks sai ta 38-aastaselt 1960. aastal. 
Ta oli viiekordne Argentina malemeister (1942, 1944, 1947, 1962, 1972). Kahel korral võitis ta Mar del Plata rahvusvahelise turniiri (1949, 1952).
Rossetto pääses kahele maailmameistrivõistluste tsoonidevahelisele turniirile – 1958. aastal Portorožis sai ta 18. koha ja 1964. aastal Amsterdamis jagas ta 17.–19. kohta.
Ta mängis Argentina võistkonna koosseisus kuuel maleolümpial (1950–1954, 1962, 1968, 1972).
Primitiivne veesõiduk

Algeline veesõiduk on lihtsa konstruktsiooniga, lihtsalt käsitsetav, kaitstud veekogul piisavalt ohutult kasutatav ja ühtlasi registreerimisele mitte kuuluv veesõiduk.
Kirjeldus.
Algelise veesõiduki käsitsemiseks või juhtimiseks pole vaja märkimisväärset koolitust. Üldjuhul on primitiivne veesõiduk ilma mootorita. Tavaliselt piisab sellise lihtsa veesõiduki või ujuvvahendi veekogul hõlpsaks käsitsemiseks ja juhtimiseks ühest inimesest. Primitiivse veesõiduki kasutamisel tuleb siiski järgida elementaarset ohutust (näiteks kasutada ohutusvesti) ja põhilisi liiklusreegleid veekogul.
Primitiivset veesõidukit ei käsitleta Eestis väikelaevana ega töölaevana ja see ei kuulu seetõttu registreerimisele.
Jagunemine.
Termin pole Eestis otseselt defineeritud, kuid primitiivseteks veesõidukiteks loetakse Eestis Meresõiduohutuse seaduse järgi näiteks: 
Algeliseks veesõidukiteks võib lugeda veel näiteks:
Aṅguttara-nikāya

Aṅguttara-nikāya (paali keeles ’üks-rohkem õpetussõnade kogu’, ka ‘jaotuste kogumik’), lühendatult AN, on theravaada traditsioonis paali kaanonisse ehk Tipitakasse kuuluva Sutta Piṭaka neljas kogumik, milles sisaldub 9557 suutrat. Vastab sanskritikeelsele "Ekottara-āgama"’le.
"Aṅguttara-nikāya" koosneb 11 osast, kusjuures iga osa sisaldab arutlusi nähtuste üle, mis koosnevad antud osa järjekorranumbrile vastavast arvust elementidest. Näiteks neljas osa sisaldab käsitluse neljast õilsast tõest.
Üks tuntumaid on Kalama Sutta (AN 3:66), milles Buddha soovitab kriitilist suhtumist.
Salem Saleh

Salem Abdulrahman Mohamed Saleh (araabia keeles سالم صالح; sündinud 4. jaanuaril 1993 Ash-Shāriqahis) on Araabia Ühendemiraatide maletaja, rahvusvaheline suurmeister (2009). 
Saleh tuli Aasia noortemeistriks 2008. aastal U16- ja 2009. aastal U18-vanuseastmes. Suurmeistriks sai ta 16-aastaselt 2009. aastal. Aasta varem oli ta saanud FIDE-lt rahvusvahelise meistri nimetuse. 
Ta on neljakordne Araabia Ühendemiraatide (2008, 2011, 2012, 2017) ja kolmekordne Araabia maade malemeister (2008, 2014, 2018). 
Jaanuaris 2015 mängis Saleh Wijk aan Zees Tata Steeli B-grupi turniiril (13. kategooria), kus tuli viiendaks, edestades Euroopa eksmeistrit Vladimir Potkinit. 
Augustis 2015 tuli ta Abu Dhabi emiraadis Al Ainis Aasia malemeistriks.
2017. aastal pääses Saleh korraldaja nominatsooni kaudu mängima FIDE Grand Prix' sarja. Osavõtjaid oli 24. Veebruaris 2017 Ash-Shāriqahi turniiril jäi ta 15-ks 18 osavõtja seas, mais Moskva turniiril 16-ks (18-st osavõtjast) ja juulis Genfi turniiril viimaseks (18-ks). Sarja üldarvestuses sai Saleh viimase, so 24. koha. 
Kolmel korral on Saleh mänginud maailma karikaturniiril (2011, 2013, 2015), kuid avaringist edasi ei pääsenud.
Saleh on esindanud Araabia Ühendemiraate viiel maleolümpial (2008–2016; kõigil kordadel mängis ta esimesel laual).
Khuddaka-nikāya

Khuddaka-nikāya (paali keeles ‘lühikeste õpetussõnade kogu’), lühendatult KN, on theravaada traditsioonis paali kaanonisse ehk Tipitakasse kuuluva Sutta Piṭaka viies kogumik, koosneb 15 alajaotusest.
"Khuddaka-nikāya"t peetakse paali kaanoni kõige huvitavamaks ja mitmekesisemaks osaks, kus leidub nii Buddhale omistatud õpetussõnu kui ka hilisemate, enamasti anonüümsete autorite teoseid.
Eesti keeles on Linnart Mälli tõlkes ilmunud «Dhammapada» (1977, 2004, 2005) ja «Lühikesed lugemised» (2004).
Czarna Woda

Czarna Woda (saksa "Schwarzwasser") on linn Poolas Pomorze vojevoodkonnas Starogard Gdański maakonnas, Czarna Woda valla halduskeskus.
Linn asub Wda jõe kaldal.
Czarna Woda sai linnaõigused 1993. aastal.
Thomas Jefferson Building

Thomas Jefferson Building on Ameerika Ühendriikide Kongressi raamatukogu kõige vanem hoone, mis valmis aastatel 1890–1897. Ehitis valmis "beaux-arts" stiilis ning võeti 1965. aastal arhitektuurilise mälestisena kaitse alla.
Bornholmi Kunstimuuseum

Bornholmi Kunstimuuseum (taani keeles "Bornholms Kunstmuseum") on kunstimuuseum Bornholmi saarel Taanis.
Algselt oli muuseum osa 1893. aastal rajatud Bornholmi muuseumist.
Kasutusesolev muuseumihoone rajati 1993. aastal ning seda laiendati 2003. aastal.
Sam Shankland

Samuel L. Shankland (sündinud 1. oktoobril 1991 Berkeleys) on ameerika maletaja, rahvusvaheline suurmeister (2011). 
Shankland võitis 2008. aastal Vũng Tàus noorte maailmameistrivõistlustel pronksmedali ja tuli 2010. aastal Ameerika Ühendriikide juunioride meistriks. 
Suurmeistriks sai Shankland 20-aastaselt 2011. aastal. Kolm aastat varem oli ta FIDE-lt saanud rahvusvahelise meistri nimetuse.
2014. aastal tuli ta Ameerika maailmajao meistrivõistlustel teiseks. Jaanuaris 2015 mängis Shankland Wijk aan Zees Tata Steeli B-grupi turniiril (13. kategooria), kus tuli kolmandaks, edestades seejuures Euroopa eksmeistrit Vladimir Potkinit. 
2018. aastal tuli Shankland USA malemeistriks.
Ta on mänginud kahel maailma karikaturniiril (2011, 2015). 2011. aastal Hantõ-Mansiiskis võitis ta avaringis Peter Lekot, kuid kaotas teises ringis Abhijeet Guptale. 2015. aastal Bakuus võitis ta avaringis Ivan Popovi, kuid kaotas teises ringis Hikaru Nakamurale.
Shankland on mänginud USA võistkonna koosseisus kolmel maleolümpial (2014–2018) ja 2015. aastal Tsaghkadzoris peetud võistkondlikel maailmameistrivõistlustel (esimesel laual).
Mayflower Hotel

Mayflower Hotel on Ameerika ühendriikide ajalooline hotell, mis asub pealinnas Washingtonis. 1925. aastal avatud hoone valmis "beaux-arts" stiilis.
Willard Hotel

Willard Hotel (täisnimega Willard InterContinental Washington) on Ameerika Ühendriikide ajalooline luksushotell, mis asub pealinnas Washingtonis. 
Ajalugu.
Aadressile 1401 Pennsylvania Avenue ehitati esimesed kuus hoonet 1816. aastal. Hooned rentis välja Joshua Tennison, kes avas seal omanimelise hotelli. Järgnevatel kümnenditel oli hoonetel teisigi rentnikke ja hotell vahetas korduvalt nime.
Aastaks 1847 olid hooned halvas seisus. Siis rentis need aga Henry Willard, kes ühendas hooned ja asutas endanimelise hotelli. 1864. aastal ostis Willard hooned endale, kuigi vaidlus ostuhinna üle jõudis isegi Ameerika Ühendriikide Ülemkohtusse.
Praeguse, 1901. aastal avatud "beaux-arts" stiilis hoone projekteeris arhitekt Henry Janeway Hardenbergh.
1922. aastal sai hoone tugevalt kannatada tulekahjus.
Willardi perekond müüs hotelli maha 1946. aastal ja see suleti 1968. Pärast mitut aastat tühjalt seismist omandas selle Pennsylvania Avenue Development Corporation. Hotell taastati ja selle haldamisse kaasati InterContinental Hotels Group. Taastatud hotell avati 20. augustil 1986.
Hoone läbis ulatusliku restaureerimise ka 1990. aastatel.
Venemaa keisririigi kantsler

Venemaa keisririigi kantsler (vene keeles "канцлер Российской империи") oli Venemaa tsaari- ja keisririigi tsiviilteenistuse kõrgeim teenistusaste. 1722. aastal kehtestatud teenistusastmete tabelis oli see I klassi auaste, mis oli võrdne 1. klassi tõelise salanõunikuga. Maaväes vastas sellele kindralfeldmarssal ja mereväes kindraladmiral. Õukonnas sellele vastav teenistusaste puudus. Aastatel 1699−1883 oli ametis 12 kantslerit. Ametikoht oli vakantne aastatel 1765−1796.
Lubomierz

Lubomierz (aastatel 1945–1947 Miłosna, saksa "Liebenthal") on linn Poolas Alam-Sileesia vojevoodkonnas Lwówek Śląski maakonnas, Lubomierzi valla halduskeskus. Lubomierz asub Jelenia Górast umbes 19 km loodes.
Lubomierz sai linnaõigused 1291. aastal, kuni 1945. aastani oli Saksamaa koosseisus.
Simona Quadarella

Simona Quadarella (sündinud 18. detsembril 1998 Roomas) on Itaalia ujuja, kes on spetsialiseerunud vabaujumisele. 2018. aasta Euroopa meistrivõistlustel Glasgow's tuli ta kolmekordseks Euroopa meistriks. Ta võitis kulla 400 m, 800 m ja 1500 m vabaujumises. 
2015. aasta Singapuris noorte maailmameistrivõistlustel võitis ta kuldmedali 1500 m vabaujumises.
1500 m vabaujumises võitis ta pronksmedali 2017. aasta MM-il Budapestis. 2019. aasta maailmameistrivõistlustel Gwangjus võitis ta kuldmedali 1500 m vabaujumises, ületades ka varem Alessia Filippi nimel olnud Itaalia rekordi. 800 m vabaujumises võitis ta hõbemedali.
Bryan Rust

Bryan Peter Rust (sündinud 11. mail 1992 Pontiacis Michigani osariigis) on USA jäähokimängija, kes mängib parema ääreründajana NHL-i klubis Pittsburgh Penguins.
2010. aastal valiti ta NHL-i "draft"is Penguinsi poolt 80. valikuna. Aastatel 2010–2014 mängis ta neli hooaega Notre Dame'i Ülikooli meeskonnas.
NHL-is tegi Rust debüüdi 13. detsembril 2014 mängus Columbus Blue Jacketsi vastu. Esimese värava lõi ta NHL-is kaks päeva hiljem mängus Tampa Bay Lightningu vastu.
Aastatel 2016 ja 2017 on ta Penguinsiga võitnud Stanley karika.
Jean-Gabriel Pageau

Jean-Gabriel Pageau (sündinud 11. novembril 1992 Ottawas) on Kanada jäähokimängija, kes mängib keskründajana NHL-i klubis New York Islanders.
Ta alustas karjääri Quebec Major Junior Hockey League'is.
2011. aastal valiti ta NHL-i "draft"is Ottawa Senatorsi poolt 96. valikuna. Suurema osa hooajast 2012–13 mängis AHL-i klubis Binghamton Senators. Hooaja lõpus debüteeris ta Ottawa Senatorsi meeskonnas NHL-is. 2013. aasta Stanley karika väljalangemismängude esimese vooru kolmandas mängus tegi ta Montreal Canadiensi vastu kübaratriki, millega sai ta Senatorsi ajaloo teiseks mängijaks, kes on Stanley karika väljalangemismängudes kübaratriki teinud.
2020. aasta veebruaris liitus ta Islandersiga.
Ta kuulus Kanada jäähokikoondisse 2018. aasta maailmameistrivõistlustel.
Tesla Cybertruck

Tesla Cybertruck on vastupidvast roostevabast terasest kerega elektrimaastur, mida 2021. aasta lõpust toodab autotootja Tesla, Inc. Avalikustatud on kolm erinevat varianti, mille sõidukaugus ühe laadimisega on 547-755 kilomeetrit ning kiirendus 0-100 km/h 2,9 kuni 6,5 sekundit. Laadimine, kuni 206 km sõidukaugust 15 minutiga. Cybertrucki mass on 2995 kg. Nelja teljeseveoga. Autosse mahub mugavalt 5 inimest. 
Cybertruck on 5682.9 mm pikk, 1790.0 mm kõrge ning 2200,7 mm lai volditud tahavaate peeglitega, avatud tahavaate peeglitega 2413.3 mm lai. 
Mudeli eesmärk on pakkuda loodussõbralikumat alternatiivi Ameerika Ühendriikides populaarsetele sisepõlemismootoriga maastikuautodele, mida riigis kokku müüakse päevas umbes 6500. 
Tagaveoga mudeli alghind on 39 900 $ (~36 200 €) ning nelikveoliste mudelite alghind on 49 900 $ (~45 300 €). 
Euroopas on auto hind kasutatuna suurusjärgus 250 000€. Sõiduk nõuab C-kategooria juhtimisõigust.
Mura keel

Mura keel on Brasiilias Amazonase osariigis räägitav keel, millel sugulaskeeli tänapäeval ei ole, kuid arvatakse, et väljasurnud matanavi keel oli mura keele sugulaskeel. Enamik murasid on läinud üle portugali keelele, säilinud on vaid pirahani murre, mida räägib umbes 360 inimest Amazonase lisajõe Maici ääres.
Mura keeles on ainult 11 foneemi (3 vokaali ja 8 konsonanti), millega see on üks väikseima foneemide arvuga keeli. Mura keel on toonikeel, eristatakse 3 tooni.
Mura keelt on uurinud Daniel Everett.
Kristalina Georgieva

Kristalina Ivanova Georgieva-Kinova (bulgaaria keeles "Кристалина Иванова Георгиева-Кинова"; sündinud 13. augustil 1953 Sofias) on Bulgaaria majandusteadlane ja Euroopa Liidu poliitik. Alates 1. oktoobrist 2019 on Georgieva Rahvusvahelise Valuutafondi peadirektor.
Jaanuarist 2017 kuni 1. oktoobrini 2019 oli ta Maailmapanga juht. Aastatel 2014–2016 oli ta Jean-Claude Junckeri juhitud komisjonis asepresident.
Allikapesu

Allikapesu on protsess, millega muudetakse teadlikult loodud valeuudis usaldusväärseks tänu selle avaldamisele mõnes väärikas meediaväljaandes. Tegemist on propaganda- ja desinformatsioonivõttega, mida Nõukogude Liit kasutas juba külma sõja ajal.
Protsess.
Allikapesu käivitamiseks on vaja skandaalset teavet ja madala avaldamisbarjääriga väljaannet, millest saab valeuudise esmase ilmumise koht. Kui interneti-eelsel ajal olid sellisteks kanaliteks nišiväljaanded (näiteks maakonnalehed), siis tänapäeval ei pea tegemist olema trükiväljaandega. Valeuudiste levitamist alustatakse ka ajaveebide ja sotsiaalmeedia kaudu.
Seejärel liigub valeuudis järjest mainekamatesse väljaannetesse – iga eelnev avaldaja on tõstnud uudise usaldusväärsust. Internetis võib ajaveebis avaldatud uudisest vaid minutitega saada tipptasemel kanalis avaldatud artikkel. Sageli on sellise uudise algallikat hiljem keeruline tuvastada, kuna viide esialgsele allikale protsessi käigus kaob (samas võidakse juba ka algtekstis viidata olematule allikale).
Levimise põhjused.
Enamasti skandaalse sisuga valeuudis hakkab levima just oma skandaalsuse tõttu, köites madala avaldamisbarjääriga väljaannete (näiteks tabloidajalehtede) ajakirjanike tähelepanu. Kui uudis seeläbi populaarsust saavutab, hakkavad seda vahendama ka mainekamad väljaanded, tõstes seeläbi põhjendamatult avaldatava teabe usaldusväärsust. Seejuures on levimise põhjuseks väljaannete ärimudel, mis isegi mainekamate väljaannete puhul eeldab "klikkide" püüdmist ja kuumimate lugude avaldamist. Seejärel tekib infokaskaad, kus ühe mingil määral usaldusväärse allika järel avaldavad sama sisu ka teised väljaanded. Ka lugejate jaoks muutub sisu seejärel usaldusväärsemaks – seda isegi siis, kui artiklites mainitakse teabe kontrollimatut päritolu.
Strontsiumkromaat

Strontsiumkromaat ehk strontsiumkollane on kahvatu külma sidrunkollase värvusega tehislik värvipigment, koostiselt CrO4Sr.
Värvainete indeksis on strontsiumkollase tähised PY 32 (Pigment Yellow 32) ja 77839, tema CAS-number on CAS 7789-06-2
Omadused.
Ühend on vees lahustumatu helekollane pulber või sõmeraid sisaldav vedelik. Pigmendina sobib kõigi teiste pigmentidega. Valguskindel, kuid nõrga kattevõimega. Kasutatav kõigis maalimistehnikates (õlimaal, akvarell jt). Mürgine, kokkupuutel ärritab nahka, hingamisteid ja silmi.
Ühendis võib aja jooksul toimuda osaline kroomoksiidi moodustumine, mille käigus kollane omandab roheka varjundi.
Kasutamine.
Strontsiumkollast pigmenti hakati kasutama 1830. aastatel. 19. sajandil ja 20. sajandi algul kasutatud sidrunkollastest värvidest oli strontsiumkollane kõige valguskindlam ja stabiilsem. Strontsiumkollane andis teiste pigmentidega segades nüansirikka värvuste valiku, samuti oli ta laseerivusest hoolimata parema katvusega kui teised toona tuntud helekollased.
Tänapäeval kasutatakse vähe. Üks tootjaid on Nevskaya Palitra Peterburis, strontsiumkollane on olemas kunstnikele mõeldud õlivärvide seerias "Master Class".
Ühend on korrosiooni inhibiitor ja seda kasutatakse ka tööstuslike objektide korrosioonivastase värvi ühe osana. Kasutatakse ka pürotehnikas, strontsiumiioonid annavad leegile erepunase värvuse.
Nowe Warpno

Nowe Warpno (saksa keeles "Neuwarp") on linn Poolas Lääne-Pomorze vojevoodkonnas Police maakonnas, Nowe Warpno valla halduskeskus. Nowe Warpno asub Szczecini lahe rannikul, Saksamaast ligikaudu ühe kilomeetri kaugusel.
Asulat on esmamainitud 1184. aastal. Linnaõigused sai enne 1352. aastat. Kuni 1945. aastani oli linn Saksamaa koosseisus.
Lars Eller

Lars Fosgaard Eller (sündinud 8. mail 1989 Rødovres) on Taani jäähokimängija, kes mängib keskründajana NHL-i klubis Colorado Avalanche.
Ta alustas karjääri Taani klubis Rødovre Mighty Bulls. 2005. aastal liitus ta Rootsi klubiga Frölunda.
2007. aastal valis St. Louis Blues ta NHL-i "draft"is 13. valikuna. Põhja-Ameerikasse suundus ta mängima 2009. aastal. Suurema osa esimesest hooajast mängis ta AHL-i klubis Peoria Rivermen. Bluesi meeskonnas debüteeris ta 5. novembril 2009 mängus Calgary Flamesi vastu.
2010. aasta juunis liitus ta Montreal Canadiensiga. Ta mängis seal kokku kuus hooaega. Aastatel 2016–2013 mängis Eller Washington Capitalsis. 2018. aastal võitis ta Capitalsiga Stanley karika. Stanley karika finaalmängus, kus Capitals mängis Vegas Golden Knightsi vastu, viskas Eller otsustavas mängus Capitalsi võiduvärava. Ta sai esimeseks Taanis sündinud mängijaks, kes on Stanley karika võitnud.
2023. aasta märtsis kaubeldi Eller Capitalsist Colorado Avalanche'i.
Taani jäähokikoondise koosseisus on ta osalenud viitel maailmameistrivõistlustel.
Suchań

Suchań (saksa "Zachan") on linn Poolas Lääne-Pomorze vojevoodkonnas Stargardi maakonnas, Suchańi valla halduskeskus. Suchań asub Stargardist umbes 20 km idakagus.
Asulat on esmamainitud 1269. aastal. Linnaõigused sai Suchań enne 1487. aastat. Kuni 1945. aastani oli linn Saksamaa koosseisus.
Stirniai

Stirniai on järv Leedus Molėtai rajoonis. Järv asub Molėtaist üheksa kilomeetrit kirdes ja kuulub Nemunase vesikonda. Järv on ida-lääne sihiline ja lookleva kaldaga. Järve kaldad on enamasti kõrged (20-25 meetrit), kohati ka soostunud. Järve idaosa ulatub Labanorase ürgmetsa.
Kaldajoone pikkus on 35,39 kilomeetrit, koos saartega aga 42,84 kilomeetrit. Järves on seitse saart. Bakosa pindala on 18,89 ha, Baniukai saare pindala on 14,16 ha, Blinda pindala 1,12 ha ja Kuliniai saare pindala 0,51 ha. Kolm saart on nimetud pindaladega 0,3 ha, 0,1 ha ja 0,04 ha. Saartel kasvab haruldasi taimeliike. Nende kaitseks on Bakosale rajatud botaaniline kaitseala, kus kasvab 200 liiki soontaimi. Nende seas on karvane naistepuna, harilik näsiniin ja harilik lõhnhein. Kogu Stirniai järv jääb Labanorase regionaalparki ja Stirniai hüdrograafilisele kaitsealale. 
Stirniaisse suubub üheksa nimetut oja. Väljavooluks on Stirnė jõgi, mis suubub Lakajasse.
Järve põhjakaldal asuvad Kuliniai, Purvėnai ja Giliosiose külad, kagukaldale jääb Stirniai küla, edelakaldale Mindūnai, idakaldale Kraujeliai, lõunakaldal asuvad Žagarai, Gradniškėse, Miliai, Strižaučiškė, Paąžuoliai, Stroliškiai ja Zamokai külad. Stirniai kagukaldal asub puhkelaager.
Striniai nimi tuleneb metskitse leedukeelsest nimest "stirna".
Juodieji Lakajai

Juodieji Lakajai on järv Leedus Molėtai rajoonis. Järv asub Molėtaist 12 kilomeetrit ida pool Švenčionyse rajooni piiril ja jääb Labanorase regionaalparki. Juodieji Lakajai kuulub Nemunase vesikonda. 
Järv on kujunenud jääajal tekkinud lohku. Juodieji Lakajais on kaheksa saart. Suurim on Anglija saar pindalaga 5,02 ha, ülejäänud saared on nimetud (pindalad 0,35 ha, 0,22 ha, 0,22 ha, 0,03 ha, 0,03 ha ja kahel saarel 0,01 ha). Järve suubub Kertuojai järvest algav Kertuoja oja. Ka ühendab järve põhjaosas 60 meetrit lai Pertenis seda Baltieji Lakajaiga. Välja voolab Lakaja jõgi.
Kaldad on valdavalt kõrged ja metsased. Kaldajoone pikkus on 20,02 kilomeetrit koos saartega 22,6 kilomeetrit. Madalam osa on kitsas ja liivane, sügavamal katab järve põhja aleuriit. Järve kallastel asuvad Joniškė ja Kertuoja külad, sinna on rajatud kaks puhkelaagrit. Järve kirdekaldal kasvab looduskaitsealune kahe tüvega mänd.
Kaladest elavad järves haug, linask, roosärg, ahven, särg, rääbis, meritint ja viidikas. Leitud on ka latikat ja angerjat.
Cedynia

Cedynia (saksa "Zehden") on linn Poolas Lääne-Pomorze vojevoodkonnas Gryfino maakonnas, Cedynia valla halduskeskus. Cedynia asub Odra jõest ja Saksamaa piirist umbes 3 km kaugusel.
Cedynia sai linnaõigused 1299. aastal. Kuni 1945. aastani oli linn Saksamaa koosseisus.
972. aastal toimus Cedynia lähedal Cedynia lahing, milles polaanide vürst ning vendide kuningas Mieszko I võitis Saksi Idamargi markkrahvi Hodo vägesid.
Baltieji Lakajai

Baltieji Lakajai on järv Leedus Molėtai rajoonis. Järv asub Molėtaist 7,5 kilomeetrit ida pool Švenčionyse rajooni piiril ja jääb Labanorase regionaalparki. Baltieji Lakajai kuulub Nemunase vesikonda. 
Järv on kujunenud jääajal tekkinud 40-50 meetri sügavusse orgu. Baltieji Lakajais on kolm saart: Beržynė saar pindalaga 4,03 ha, Pušinė saar pindalaga 0,58 ha ja nimetu saareke pindalaga 0,08 ha. Järve suubuvad Urkise järvest algav Urkise oja, Rašia järvest algav Rašelė oja, Kamužėle järvest algav Kamužė oja, Rudesa järvest algav Rudesa oja ja Tramysi järvest algav Stirnė oja. Ka ühendab järve lõunaosas 60 meetrit lai Pertenis seda Juodieji Lakajaiga, olles järve väljavooluks.
Kaldad on valdavalt kõrged ja metsased. Kaldajoone pikkus on 27,1 kilomeetrit. Järve kallastel asuvad Rudesa, Kačergai, Kamužė, Grūsise, Mindūnai, Ažuraisčiai, Antalakaja, Apkartai, Ščiurysi, Joniškė, Palakajysi ja Mateliai külad, sinna on rajatud puhkelaager. Järve põhjakaldal asub Mindūnai vaatetorn, läänekaldal aga Rudesa vaatetorn.
Kaladest elavad järves haug, roosärg, ahven, särg ja latikas. Leitud on ka latikat ja jõevähki.
Anthony Duclair

Anthony Duclair (sündinud 26. augustil 1995 Pointe-Claire'is Québeci provintsis) on Kanada jäähokimängija, kes mängib NHL-i klubis San Jose Sharks vasaku ääreründajana.
Enne karjääri NHL-is mängis ta Quebec Major Junior Hockey League'is. 2013. aastal valis New York Rangers ta NHL-i "draft"is 80. valikuna. Debüüdi NHL-is tegi ta Rangersi meeskonnas hooajal 2014–15. Esimese värava lõi ta liigas 27. oktoobril 2014 mängus Minnesota Wildi vastu.
2015. aastal liitus ta Arizona Coyotesiga, kus mängis kokku kolm hooaega. 2018. aasta jaanuaris liitus ta Chicago Blackhawksiga, kuid juba sama aasta juulis sõlmis lepingu Columbus Blue Jacketsiga. 2019. aasta veebruaris siirdus ta Ottawa Senatorsi.
2020. aasta detsembris sõlmis ta üheaastase lepingu Florida Panthersiga. Hooajal 2021/22 tegi Duclair NHL-is seni oma resultatiivseima hooaja (31+27). Järgmisel hooajal jõudis ta Panthersiga Stanley karika finaali, kus kaotati Vegas Golden Knightsile mängudega 1:4.
2023. aasta juulis kaubeldi Duclair Panthersist San Jose Sharksi.
2020. aasta valiti Duclair NHL-i tähtede mängule.
Tyler Ennis

Tyler Foster Ennis (sündinud 6. oktoobril 1989 Edmontonis Alberta provintsis) on endine Kanada jäähokimängija (parem ääreründaja).
Aastatel 2005–2009 mängis ta neli hooaega WHL-i klubis Medicine Hat Tigers. Hooajal 2006–07 tuli ta klubiga WHL-i meistriks. Aastatel 2008 ja 2009 
pälvis ta liiga kõige spordimehelikumale mängijale antava Brad Hornung Trophy.
2008. aastal valis Buffalo Sabres ta NHL-i "draft"is 26. valikuna. Sabresi meeskonnas debüteeris ta NHL-is 2009–10. Suurema osa hooajast 2009–10 mängis ta Sabresi noorteklubi Portland Piratesi ridades AHL-is. Samal hooajal pälvis ta AHL-i parimale uustulnukale antava Dudley Garrett Memorial Awardi. Kokku mängis Ennis NHL-is Sabresi ridades kaheksa hooaega, mille jooksul jõudis ta klubiga väljalangemismängudele vaid kahel esimesel hooajal. Tema NHL-i karjääri kõige resultatiivsem hooaeg oli 2010/11, mil ta lõi 20 väravat ja andis 29 väravasöötu. Pärast seda lõi Ennis ühel hooajal vähemalt 20 väravat veel kahel korral.
Hooajal 2017–18 mängis Ennis Minnesota Wildis ja hooajal 2018–19 Toronto Maple Leafsis. 2019. aasta juulis sõlmis ta üheaastase lepingu Ottawa Senatorsiga. 2020. aasta veebruaris siirdus ta Edmonton Oilersi. 2021. aasta oktoobris naasis ta Senatorsi.
2022. aasta oktoobris sõlmis ta lepingu Šveitsi kõrgliigaklubiga Bern. 2023. aasta oktoobris sõlmis ta üheaastase lepingu Saksamaa kõrgliigaklubiga Mannheimi Adler, kuid sai juba kuu aega hiljem kaelavigastuse ja otsustas 2024. aasta jaanuaris sportlaskarjääri lõpetada.
2009. aastal tuli Ennis juunioride maailmameistriks. 2015. aastal tuli ta Kanada jäähokikoondise koosseisus maailmameistriks.
Jacob Trouba

Jacob Ryan Trouba (sündinud 26. veebruaril 1994 Rochesteris Michiganis) on USA jäähokimängija, kes mängib kaitsjana NHL-i klubis New York Rangers. Ta on klubi meeskonna kapten.
2012. aastal valis Winnipeg Jets ta NHL-i "draft"is üheksanda valikuna.
Hooajal 2012–13 mängis ta Michigani Ülikooli meeskonnas. NHL-is tegi ta Jetsi meeskonnas debüüdi 1. oktoobril 2013 mängus Edmonton Oilersi vastu ja viskas selles mängus ka oma esimese NHL-i värava.
Pärast kuut hooaega Jetsis siirdus Trouba 2019. aasta juunis Rangersi meeskonda. Hooaja 2022/23 eel määrati Trouba Rangersi kapteniks.
2013. aasta maailmameistrivõistlustel võitis ta USA jäähokikoondisega pronksmedali. Samal aastal tuli ta USA kuni 20-aastaste koondisega juunioride maailmameistriks.
Karin Kaup Lapõnin

Karin Kaup Lapõnin (sündinud 15. jaanuaril 1974) on välispoliitika ekspert, endine Eesti diplomaat, ettevõtja ja erakonna Eesti 200 endine tegevjuht.
Elukäik.
Ta on Tallinna 7. Keskkooli vilistlane. Ta sai 1998. aastal magistrikraadi Concordia rahvusvahelisest Ülikoolist Eestis ärijuhtimise ja rahvusvahelise majanduse erialal ning õppis aastatel 2004–2005 Tartu Ülikoolis politoloogiat. Alates 2017. aastast uurib ta Tallinna Tehnikaülikooli Nurkse instituudi doktorantuuris eksternina innovatsiooni Eesti diplomaatias.
2002. aastast töötas ta Maksuameti osakonnajuhatajana. 2004. aastal suundus ta Välisministeeriumi, kus töötas 15 aastat arengukoostöö, inimõiguste ja poliitika valdkonnas. 
Aastatel 2009–2012 oli ta Eesti esinduses ÜRO juures New Yorgis poliitikadiplomaat. 2012. aastal nimetati ta Ida-Euroopa grupi poolt ÜRO Lasteorganisatsiooni UNICEF nõukogu asepresidendiks. 
Aastatel 2014–2017 teenis ta poliitikanõunikuna Euroopa Liidu delegatsioonis Aafrika Liidu juures Addis Abebas. 
Alates 2019. aastast peab ta IT-ettevõtet FiscalAdmin OÜ, samuti oli ta kuni 2023. aasta suveni Erakonna Eesti 200 tegevjuht ja juhatuse liige. Alates juulist 2023 on ta Eesti Aafrika Instituut MTÜ juhatuse liige.
Karin Kaup Lapõnin kandideeris 2021. aasta kohalikel valimistel Erakonna Eesti 200 Põhja-Tallinna esinumbrina ja sai 685 häält.
Isiklikku.
Karin Kaup Lapõnin on abielus Aare Lapõniniga. Neil on pojad Richard Kaup-Lapõnin ja Luca Lapõnin.
Bo Horvat

Bowie William Horvat (sündinud 5. aprillil 1995 Londonis Ontario provintsis) on Kanada jäähokimängija, kes mängib keskründajana NHL-i klubis New York Islanders.
Ta alustas karjääri Ontario Hockey League'i (OHL) klubis London Knights. 2012. ja 2013. aastal tuli ta Knightsiga OHL-i meistriks. Ta oli hooaja 2012–13 väljalangemismängudes 16 väravaga suurim väravakütt ning pälvis liiga hooaja väljalangemismängude kõige väärtuslikumale mängijale antava Wayne Gretzky 99 Award'i.
2013. aastal valis Vancouver Canucks ta NHL-i "draft"is üheksanda valikuna. NHL-is tegi ta Canucksi meeskonnas debüüdi 4. novembril 2014 mängus Colorado Avalanche'i vastu. Esimese värava lõi ta liigas sama aasta 20. novembril mängus Anaheim Ducksi vastu.
Hooajal 2016–17 kogus liigas 52 punkti (20+32), millega oli sel hooajal Canucksi resultatiivseim mängija, pälvides Canucksi hooaja väärtuslikumale mängijale antava Cyclone Taylor Trophy. 2018–19 tegi Horvat oma seni kõige edukama hooaja, kui kogus põhihooajal 61 punkti (27+34). Aastatel 2019–2023 oli Horvat Canucksi kapten.
2023. aasta jaanuaris kaubeldi Horvat Canucksist New York Islandersi.
2017. ja 2023. aastal valiti ta NHL-i tähtede mängule.
Ta kuulus Kanada jäähokikoondisse 2018. aasta maailmameistrivõistlustel.
Trzciel

Trzciel (saksa "Tirschtiegel") on linn Poolas Lubuszi vojevoodkonnas Międzyrzeczi maakonnas, Trzcieli valla halduskeskus.
Asulat on esmamainitud 1252. aastal, linnaõigused sai enne 1394. aastat. Teise Poola tagajärjel läks Dolsk 1793. aastal Preisi kuningriigi võimu alla. Aastatel 1807–1815 oli linn Varssavi hertsogiriigi koosseisus. Poolale tagasi läks Trzciel 1945. aastal.
Kunda vana kalmistu

Kunda vana kalmistu on kalmistu Viru-Nigula kihelkonnas, tänapäevase haldusjaotuse järgi Kunda linnas Viru-Nigula vallas. 
Kalmistu pindala on 1,68 hektarit. Miks on Kunda linna kalmistute kasutamise eeskirjas kirjas pindala 3,18 hektarit, pole teada.
Kalmistu rajati millalgi 19. sajandi lõpul. Kalmistul asub tsemenditehase rajajate Girard de Soucantonide perekonnakabel ja pärast Teist maailmasõda püstitatud tuletõrjujate mälestusmärk.
Torzym

Torzym (saksa "Sternberg in der Neumark") on linn Poolas Lubuszi vojevoodkonnas Sulęcini maakonnas, Torzymi valla halduskeskus. Torzym asub Sulęcinist umbes 15 km lõunas.
Torzym sai linnaõigused 1375. aastal, kuid kaotas need 1945. aastal. Teises maailmasõjas hävis 85% linnast. Linnaõigused sai Torzym tagasi 1994. aastal. Kuni 1945. aastani oli linn Saksamaa koosseisus.
Łęknica

Łęknica (1945–1946 Lubanica, saksa "Lugknitz", ülemsorbi "Wjeska") on linn Poolas Lubuszi vojevoodkonnas Żary maakonnas. Łęknica asub Neisse jõe ääres, Poola-Saksamaa piiril.
Kuni 1945. aastani kuulus Łęknica Saksamaa koosseisu. Linnaõigused sai 1969. aastal.
Nowe Miasteczko

Nowe Miasteczko (saksa keeles "Neustädtel") on linn Poolas Lubuszi vojevoodkonnas Nowa Sóli maakonnas, Nowe Miasteczko valla halduskeskus.
Nowe Miasteczko sai linnaõigused 1296. aastal, kuid kaotas need 1918. aastal. Kuni 1945. aastani oli linn Saksamaa koosseisus. Nowe Miasteczko sai linnaõigused tagasi 1945. aastal.
Ryan McGowan

Ryan James McGowan (sündinud 15. augustil 1989 Adelaide'is) on Austraalia jalgpallur, kes mängib kaitsjana Austraalia kõrgliiga klubis Kuwait SC.
Ta alustas karjääri Austraalia klubis Para Hills Knights. 2006. aastal liitus ta Šotimaa klubiga Heart of Midlothian. Klubi põhimeeskonnas debüteeris ta 2008. aastal. Klubi põhikoosseisu liikmeks sai ta hooajal 2011–12. Hooajal 2009–10 mängis ta laenul Šotimaa esiliiga klubis Ayr United ja hooaja 2010–11 teises pooles Šotimaa esiliigas Partick Thistle'is. Hiljem on ta mänginud veel Hiina kõrgliiga klubides Shandong Luneng Taishan, Henan Jianyes ja Guizhou Zhicheng, Šotimaa kõrgliiga klubis Dundee United, Araabia Ühendemiraatide klubis Al-Sharjah, Inglismaa tugevuselt kolmanda liiga klubis Bradford City ning Austraalia kõrgliiga klubis Sydney FC.
2021. aasta juulis sõlmis ta lepingu Kuveidi kõrgliiga klubiga Kuwait SC.
Debüüdi Austraalia jalgpallikoondises tegi McGowan 15. augustil 2012 sõprusmängus Šotimaa vastu. Ta on kuulunud Austraalia koondisse 2014. aasta maailmameistrivõistlustel ja 2017. aasta FIFA konföderatsioonide karikaturniiril.
Tema vend Dylan McGowan on samuti jalgpallur.
Demokraatia ja Koostöö Instituut

Demokraatia ja Koostöö Instituut (vene keeles Институт демократии и сотрудничества, prantsuse keeles Institut de le démocratie et de la coopération; lühend IDC) on 2007. aastal loodud Venemaa rahastatav mõttekoda, mille eesmärk on jälgida inimõiguste olukorda lääneriikides. Instituut asub Pariisis (2008–2015 tegutses esindus ka New Yorgis).
Ajalugu.
Venemaa president Vladimir Putin teatas kavatsusest asutada Euroopas Vabaduse ja Demokraatia Instituut, mis jälgib inimõiguste järgimist, Venemaa-EL tippkohtumisel Portugalis 26. oktoobril 2007: "Euroopa Liit aitab toetuste kaudu sedalaadi asutuste arengut Venemaal. Arvan, et on kätte jõudnud aeg, mil Vene Föderatsioon saab sama teha ka Euroopa Liidus". Idee algataja oli Moskvas tuntud advokaat, Venemaa presidendile nõu andva ühiskondliku palati liige Anatoli Kutšerena. Kutšerena väitis, et nende eesmärk pole astuda ameeriklaste Freedom House’i jälgedes, mis kritiseerib juba aastaid Venemaad järjest vähema demokraatia pärast. “Kõik need ettekanded, mida teevad Freedom House ja teised sellised organisatsioonid, jäägu nende südametunnistusele. Kui nad arvavad, et Venemaa võib panna praegu maailmas 139. kohale, siis iga tervemõistuslik inimene küsib: mis värk on?” ütles Kutšerena. “Olen neid uuringuid analüüsinud ja võin väita, et kõik need ettekanded, mida teeb Freedom House, on puhas ideoloogiline töö.”
Instituudil oli algselt kaks osakonda: Pariisis Natalja Narotšnitskaja juhtimisel ja New Yorgis MGIMO professori Andranik Migranjan juhtimisel. 2015. aastal suleti Ameerika kontor ja Migranjan teatas, et "inimõiguste olukord USA-s on muutunud paremaks".
Euroopa esinduse teadusdirektori John Laughlandi sõnul rahastab instituuti Ajaloolise Perspektiivi Fond, mida samuti juhib Natalja Narotšnitskaja. Aprillis 2013 Saksa telekanalile ARD antud intervjuus ütles Venemaa president Putin, et IDCd rahastab Vene riik. 
IDC teadusdirektor oli 2008–2018 Briti euroskeptik John Laughland, kellel on väga Kremli-meelsed vaated.
Wikileaksi andmetel asutas instituudi Venemaa valitsus: „Instituudi mõte on teha lõpp sellele, mida Venemaa valitsus peab Lääne „monopoliks” inimõiguste rikkumiste määratlemisel ja nendest rikkumistest teatamisel, ning väidetavalt arutada inimõiguste temaatikat kultuurimõjudest vabas kontekstis. Lisaks püüab ta parandada Venemaa mainet Läänes.”